24/02/2022 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 2022/9696. Aprobación das bases do Programa FO223/2022

Por resolución do Presidente da Deputación núm.9696, do 21 de febreiro de 2022, aprobáronse as Bases reguladoras do programa de subvencións a entidades sen ánimo de lucro para o apoio ao desenvolvemento de festivais audiovisuais, musicais e de artes escénicas na provincia da Coruña durante o ano 2022, segundo o seguinte texto: PROGRAMA DE SUBVENCIÓNS A ENTIDADES SEN ÁNIMO DE LUCRO PARA O APOIO AO DESENVOLVEMENTO DE FESTIVAIS AUDIOVISUAIS, MUSICAIS E DE ARTES ESCÉNICAS NA PROVINCIA DA CORUÑA DURANTE O ANO 2022 Datos do programa Exposición de motivos A Deputación da Coruña, no marco das súas competencias, destina importantes recursos á actividade de fomento, principalmente mediante a concesión de axudas económicas orientadas á promoción de actividades e investimentos, e mantemento de centros e servizos considerados de interese público, coa finalidade de contribuír a que as entidades privadas da provincia acaden os obxectivos que lles son propios e de fomentar a participación da cidadanía nos distintos ámbitos de actuación e promover a igualdade de xénero.1.–BASES XERAIS DIRIXIDAS A ENTIDADES SEN ÁNIMO DE LUCRO Base 1.–Réxime xurídico xeral O marco normativo polo que se rexerán as subvencións concedidas pola Deputación da Coruña está constituído polas leis e disposicións que se citan a continuación e polas súas normas de desenvolvemento, polas normas que se citen, no seu caso, na base 1 específica, así como por cantas outras normas, legais ou regulamentarias, que conteñan prescricións relativas ás subvencións ou sexan susceptibles de produciren efectos no devandito ámbito: · Lei 38/2003, do 17 de novembro, xeral de subvencións e o Real decreto 887/2006, do 21 de xullo, polo que se aproba o seu regulamento. · Lei 9/2007, do 13 de xuño, de subvencións de Galicia. · Lei 7/1985, do 2 de abril, reguladora das bases de réxime local. · Lei 5/1997, do 22 de xullo, de administración local de Galicia. · Real decreto lexislativo 2/2004, do 5 de marzo, polo que se aproba o Texto refundido da lei reguladora das facendas locais. · Lei 39/2015, do 1 de outubro, de procedemento administrativo común das administracións públicas. · Lei 40/2015, do 1 de outubro, de réxime xurídico do sector público. · Lei 3/1983, do 15 de xuño, de normalización lingüística. · Lei orgánica 3/2018, do 5 de decembro, de protección de datos persoais e garantía dos dereitos dixitais. · Lei 6/2020, do 11 de novembro, reguladora de determinados aspectos dos servizos electrónicos de confianza. · Lei orgánica 3/2007, do 22 de marzo, para a igualdade efectiva de mulleres e homes. · Decreto lexislativo 2/2015, do 12 de febreiro, polo que se aproba o Texto refundido das disposicións legais da Comunidade Autónoma de Galicia en materia de igualdade. · Lei galega 11/2007, para a prevención e tratamento integral da violencia de xénero. · Lei 2/2014, do 14 de abril, pola igualdade de trato e a non discriminación de lesbianas, gais, transexuais, bisexuais e intersexuais en Galicia. · Regulamento orgánico e Bases de execución do orzamento de 2022 da Deputación da Coruña. · Ordenanza xeral de subvencións e transferencias da Deputación da Coruña do 30 de xullo do 2021, BOP 150, do 10 de agosto de 2021, · Ordenanza xeral de administración electrónica da Deputación da Coruña do 6 de novembro do 2015, BOP 56 do 23 de marzo de 2016. · Ordenanza de uso da lingua galega na Deputación da Coruña do 15 de setembro de 2017, BOP núm.186 do 29 de setembro de 2017. Base 2.–Tramitación telemática e sinatura de documentación 2.1.–Tramitación telemática Polo que se refire ao tipo de tramitación, esta realizarase de maneira telemática (a través da plataforma Subtel). A tramitación telemática aplicarase a todas as fases do procedemento: solicitude, concesión, xustificación, desistencia e renuncia, incluíndo en cada unha delas as notificacións e as comunicacións, os requirimentos de información e emenda de deficiencias, así como os envíos de documentación que sexan necesarios para tramitar os expedientes. A entidade deberá dispoñer dun único enderezo de correo electrónico de contacto durante toda a tramitación do expediente, ao que se dirixirán as comunicacións. Excepcionalmente, e de xeito xustificado, poderá modificar este enderezo inicial, sempre e cando lle notifique a circunstancia pertinente á Deputación. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar á integridade ou seguridade do sistema, omitan documentos esixidos, non cubran nos cuestionarios telemáticos os campos requiridos como obrigatorios ou cando conteñan incongruencias ou omisións que impidan o seu tratamento.2.2.–Sinatura de documentación A documentación deberá vir asinada como se indica: · No caso das certificacións, pola secretaría co visto e prace da presidencia ou persoa na que delegue. · No caso das declaracións, compromisos e outra documentación, pola presidencia ou persoa que represente a entidade. · No caso das certificacións de gastos e ingresos, quen exerza as funcións financeiras ou de tesourería e a persoa que exerza a representación legal da entidade. Para estes efectos, deberán dispoñer de certificado dixital: · Quen ocupe a presidencia da entidade ou quen teña delegadas as súas funcións. · Quen ocupe a secretaría da entidade. · Quen exerza as funcións financeiras ou de tesourería. Base 3.–Obxecto, forma, prazo e documentación da solicitude 3.1.–Obxecto da solicitude Na solicitude deberá indicarse o obxecto da actividade/investimento/proxecto para a que se solicita subvención, de forma clara, concreta e precisa, cunha denominación diferenciada do título da convocatoria, que permita coñecer as actuacións que se van desenvolver, salvo as excepcións previstas nas bases específicas.3.2.–Forma As entidades interesadas en participar en cada convocatoria deberán presentar unha solicitude a través do apartado correspondente á convocatoria da plataforma telemática Subtel (na páxina web https://sede.dacoruna. gal/Subtel/) cubrindo os campos da solicitude e presentando toda a información que se solicita, teranse por non presentadas as rexistradas fóra da plataforma Subtel. No caso de que a documentación fose incorrecta ou insuficiente, darase un prazo de 10 días para a súa emenda. Pasado o dito prazo sen que a entidade interesada atenda o requirimento, entenderase que desiste do seu pedimento. Só poderá concederse unha subvención por entidade, salvo as excepcións dispostas nas bases específicas. Non se admitirá máis dunha solicitude por entidade en cada convocatoria, salvo as excepcións establecidas nas bases específicas. Considérase unha soa entidade, todas aquelas nas que as persoas socias, administradoras ou directivas sexan comúns nunha porcentaxe superior ao 50% en dúas ou máis entidades, nos termos establecidos na Lei xeral de subvencións e nas súas normas de desenvolvemento, así como as que puidesen encaixar no concepto de grupo nos termos dispostos no Código de Comercio. No caso de presentación de varias solicitudes nunha mesma convocatoria, só se terá en conta a última presentada, que deixará sen efecto e anulará todas as anteriores. Non axustarse aos termos desta convocatoria, así como a ocultación de datos, a súa alteración ou calquera outra manipulación da información será causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño, de subvencións de Galicia.3.3.-Prazo de presentación O prazo de presentación de solicitudes determinarase no anuncio do extracto de cada convocatoria que se publicará no BOP, por conduto da Base de Datos Nacional de Subvencións.3.4.–Documentación que se ha presentar As entidades deberán acreditar o cumprimento dos requisitos indicados nas presentes bases referidos á data anterior á publicación da convocatoria e achegar a documentación correspondente, que se recolle no punto 3.–Anexo I-Documentación da solicitude Base 4.–Compromisos e obrigas Os/as beneficiarios/as da presente convocatoria deberán cumprir, os seguintes compromisos e obrigas: · Estar legalmente constituída antes de presentar a solicitude e dispor de estatutos debidamente inscritos no rexistro público correspondente e adaptados á lexislación vixente. · Cumprir con todos os requisitos indicados nestas bases e manter a mesma forma xurídica da entidade solicitante desde a data de publicación da convocatoria da axuda e ata a finalización do período subvencionado. · Tratándose de asociacións constituídas ao abeiro da Lei orgánica 1/2002, reguladora do dereito á asociación, deberán contar cun mínimo de 25 membros. · Declarar no momento de presentación da solicitude que non presenta máis dunha solicitude por entidade na mesma convocatoria. · Non estar incurso en ningunha das prohibicións dispostas no artigo 10 da Lei 9/2007, do 13 de xuño, de subvencións de Galicia. · Estar ao corrente nas súas obrigas coa Facenda Pública, Seguridade Social e Deputación da Coruña e autorizar á Deputación para obter as certificacións acreditativas de que se está ao corrente. · Declarar a obtención de subvencións ou axudas procedentes doutras administracións e entidades públicas ou privadas, nacionais ou internacionais. · Comunicar de inmediato a través da Plataforma de tramitación telemática Subtel calquera modificación que puidese afectar a algún dos datos recollidos na solicitude inicial realizada, para a valoración do caso por parte da Unidade Xestora da axuda. · Empregar a subvención outorgada para o mesmo fin para o cal foi concedida, axustándose aos termos das bases xerais e específicas de cada convocatoria e de conformidade coa lexislación vixente. · Solicitaren, polo menos, tres ofertas de distintas empresas provedoras no caso de que o gasto sexa superior a 15.000 € (IVE excluído) no caso da prestación de servizos ou subministracións ou superior a 40.000 € (IVE excluído) nos contratos de obras, nos termos do artigo 31.3. da Lei 38/2003, do 17 de novembro, xeral de subvencións, conforme co disposto na Lei galega 12/2011, do 26 de decembro, de medidas fiscais e administrativas. · Dar o seu consentimento ao tratamento de datos de carácter persoal e a súa publicación de acordo coa lexislación vixente en materia de protección de datos de carácter persoal. · Utilizaren, con carácter xeral, unha linguaxe non sexista e inclusiva, elaborar materiais que fomenten a igualdade, tratar as imaxes con valores de igualdade, presenza equilibrada, diversidade, pluralidade de roles e identidades de xénero. · No caso de que algunha das actividades que execute a entidade solicitante implique o contacto habitual con menores, deberá comprobar que o persoal ao seu cargo non foi condenado por sentenza firme por ningún delito contra a liberdade e indemnidade sexual, que inclúe a agresión e abuso sexual, acoso sexual, exhibicionismo e provocación sexual, prostitución e explotación sexual e corrupción de menores, así como por trata de seres humanos. (De acordo coa Lei orgánica 1/1996, de protección xurídica do menor, de modificación do Código civil e da Lei de axuizamento civil). · Faceren constar a colaboración da Deputación da Coruña en toda a información (impresa, informática ou audiovisual) que fagan das actividades ou investimentos subvencionados, así como na súa páxina web. Na parte específica do programa concretaranse os medios para o cumprimento da obriga de dar publicidade á achega provincial. Esta obriga entenderase como mínimo desde a data de concesión e ata o pagamento da subvención. · Non se subvencionarán solicitudes que exclúan a lingua galega. Os proxectos subvencionados deberán ter como lingua vehicular de desenvolvemento a lingua galega, así como tamén o será dos soportes divulgativos das actividades (web, redes sociais, cartelaría, folletos e equivalentes) e de calquera outro aspecto vinculado, sen que iso exclúa a posibilidade de utilizaren tamén outras linguas. · Xustificar o cumprimento dos obxectivos, requisitos, condicións e da finalidade suxeita á subvención, someténdose ás actuacións de comprobación e control, que poderá efectuar a Deputación da Coruña, así como outras comprobacións e control financeiro que poidan realizar os órganos de control competentes, tanto nacionais como comunitarios, internos ou externos, achegando canta información lle sexa requirida no exercicio das actuacións anteriores. Como resultado dos ditos procedementos poderáselles esixir responsabilidade administrativa, consonte co disposto na Lei 38/2003, xeral de subvencións, e, no seu caso, responsabilidade penal, de conformidade co Código penal. Así mesmo, as entidades beneficiarias das subvencións teñen a obriga de conservaren os documentos xustificativos da aplicación dos fondos recibidos durante un mínimo de catro anos, que se han contar dende a data da percepción ou cobramento da subvención, en tanto que poderán ser obxecto das correspondentes actividades de control. · Autorizar á Deputación a consultar os datos fiscais relacionados coa súa actividade empresarial. · Cumprir os requisitos e as obrigas sinaladas no artigo 5 e 6 da Ordenanza xeral de subvencións e transferencias. Estes requisitos e obrigas completaranse co disposto, no seu caso, nas bases específicas da convocatoria. A constatación do incumprimento dos requisitos necesarios ou das obrigas asumidas como consecuencia da concesión da subvención, así como a falsidade documental, poderá dar lugar á extinción do dereito ao seu goce ou á modificación da resolución de concesión, ao reintegro das cantidades percibidas e, no seu caso, á incoación do correspondente expediente sancionador conforme ao previsto na Lei 38/2003, do 17 de novembro, xeral de subvencións así como cantas responsabilidades de toda orde poidan derivarse. Base 5.–Procedemento de concesión e aprobación. O procedemento de concesión da subvención recollida nesta base tramitarase en réxime de concorrencia competitiva, de acordo co disposto no artigo 22.1 da Lei 38/2003, do 17 de novembro, xeral de subvencións. Para os efectos desta lei, terá a consideración de concorrencia competitiva o procedemento mediante o cal a concesión das subvencións se realiza mediante a comparación das solicitudes presentadas, coa fin de establecer unha prelación entre estas de acordo cos criterios de valoración fixados nestas bases reguladoras e na súa posterior convocatoria, e adxudicar, co límite fixado na convocatoria dentro do crédito dispoñible, aquelas que obteñan maior valoración en aplicación dos citados criterios. Logo de que o servizo correspondente, co carácter de órgano instrutor do procedemento de concesión, determinara as solicitudes recibidas e, se é o caso emendadas, que reúnen todos os requisitos regulados nestas bases, someteraas a un comité técnico de valoración, no caso de estar establecido na parte específica da convocatoria, designado polo órgano competente e composto por un mínimo de tres persoas expertas ou de recoñecido prestixio profesional sobre a materia, que deberá facer unha valoración e asignación de puntos a cada solicitude, aplicando os criterios establecidos en cada convocatoria específica segundo o disposto no apartado anterior. As funcións de secretaría dos comités técnicos serán realizadas por persoal funcionario do servizo correspondente, con voz, pero sen voto. En función dos puntos asignados, e dentro do límite máximo do crédito dispoñible, a xefatura do servizo instrutor realizará proposta motivada, na que expresará a relación de solicitantes para os que se propón a concesión de subvención e a súa contía, así como as solicitudes desestimadas, as desistidas e as non admitidas a trámite. No caso de producirse empate na puntuación mínima para obter a subvención, atenderase á data e hora de presentación das solicitudes empatadas, primando aquelas que se presentasen con anterioridade e atendendo ao crédito dispoñible. Exceptúase a obriga de facer a valoración e asignación de puntos de cada solicitude cando o crédito consignado sexa suficiente para atender a todas as solicitudes que reúnan os requisitos polo importe solicitado. A concesión realizarase segundo o regulado na parte específica da convocatoria, que poderá optar por unha das seguintes opcións en canto ao procedemento a seguir: · Concesión provisional/definitiva Logo da preceptiva fiscalización do órgano interventor, sobre a proposta realizada polo servizo instrutor, a Presidencia ditará resolución de concesión provisional, que deberá notificárselles ás persoas interesadas concedéndolles un prazo de dez días hábiles para presentaren, se é o caso, a desistencia da solicitude, reformulación, cambio de obxecto, ou as alegacións que estimen oportunas. No caso de non formular desistencia expresa, a subvención entenderase aceptada tacitamente. As alegacións que, de ser o caso, presenten as persoas interesadas, deberán ser estudadas polo órgano instrutor e, unha vez emitido o correspondente informe-proposta, remitiranse ao órgano interventor para a súa fiscalización. Con base nese informe-proposta, a Presidencia ditará a resolución definitiva de concesión. No caso de que non se presenten alegacións no prazo establecido para o efecto, a resolución ata entón provisional terá o carácter de definitiva. · Concesión definitiva No caso de que a Unidade Xestora, detecte calquera deficiencia referida á solicitude ou documentación achegada, realizará un requirimento ao solicitante, para que a emende a través da plataforma Subtel, dispoñerá dun prazo de 10 días naturais para aceptar a notificación e 10 días hábiles desde a aceptación para a corrección das deficiencias requiridas. No caso de que o/a solicitante non emende neste prazo, teráselle por desistido da súa solicitude. A Presidencia da Deputación ditará resolución de concesión definitiva, que deberá ser notificada aos/ás interesados/as mediante a publicación no Boletín Oficial da Provincia. As resolucións de concesión deberán conter a relación dos/as solicitantes aos/ás que se lles concede a subvención e a desestimación expresa das restantes solicitudes. Reformulación de solicitudes: Cando o importe da subvención concedida sexa inferior ao importe solicitado, entenderase automaticamente reformulada a solicitude de subvención. Cambios de obxecto: Non se admitirán cambios de obxecto, salvo as excepcións establecidas nas bases específicas. O simple cambio dalgún dos conceptos de gasto subvencionados non se considerará cambio de obxecto, tampouco o cambio de lugar onde se faga a actividade, pero haberá que comunicarlle telematicamente á Deputación esa circunstancia antes de que se produza. Base 6.–Prazo de resolución e notificación O prazo máximo para resolver será de 9 meses contados desde o día de publicación da convocatoria no Boletín Oficial da Provincia, de acordo co artigo 23.4 da Lei 9/2007, do 13 de xuño, de subvencións de Galicia. A resolución conterá a relación de solicitudes ás que se lles concede a subvención e a desestimación expresa das restantes solicitudes. Notificaráselle aos interesados segundo o establecido no artigo 40 da Lei 39/2015 e publicarase no BOP segundo o regulado no artigo 45.1. b) da Lei 39/2015 por ser un acto integrante dun procedemento de concorrencia competitiva. Base 7.–Desistencia da solicitude ou renuncia á subvención 7.1. Antes da concesión - desistencia da solicitude. Unha vez presentada a solicitude e antes da concesión, as entidades solicitantes, poderán desistir da súa petición. A desistencia realizarase por escrito mediante a presentación do modelo correspondente que estará dispoñible na plataforma Subtel.7.2. Despois da concesión - renuncia á subvención. Unha vez publicada a resolución definitiva de concesión da subvención polo órgano competente, as entidades beneficiarias poderán renunciar á subvención por circunstancias excepcionais debidamente xustificadas axustándose ao modelo que estará dispoñible na plataforma Subtel. Base 8.–Publicidade das subvencións concedidas A Deputación Provincial da Coruña publicará as subvencións concedidas na Base de Datos Nacional de Subvencións. A Deputación entenderá cumprida a obriga de dispor dun Rexistro Público de Axudas, Subvencións e Convenios, ao que se refire a disposición adicional sexta da Lei de subvencións de Galicia, mediante a publicación na Base de Datos Nacional de Subvencións da información disposta no artigo 20 da Lei 38/2003. Base 9.–Xustificación e pago 9.1. Prazo de xustificación. Segundo o indicado nas bases específicas.9.2. Documentación. A indicada no punto 3.–Anexo II.–Documentación da xustificación 9.3. Tramitación da xustificación. Unha vez recibida a documentación, a unidade xestora comprobará a correcta xustificación desta. No caso de ser correcta, será emitido un informe-proposta de aprobación da xustificación presentada. No caso de que a documentación fose incorrecta ou insuficiente, darase un prazo de 10 días para a súa emenda. Pasado o dito prazo sen que a entidade interesada atenda o requirimento, entenderase que desiste do seu pedimento, ditándose a resolución de perda do dereito ao cobro, que será notificada á entidade beneficiaria. A Deputación da Coruña poderá requirirlle á entidade beneficiaria a documentación que estime pertinente para os efectos de comprobar o cumprimento da finalidade da subvención. Neste proceso de control, a Deputación poderá efectuar comprobacións materiais encamiñadas á verificación da realización efectiva das actividades ou investimentos subvencionados, mediante a visita ás entidades por parte de funcionarios provinciais, de acordo co establecido nos artigos 32 e 33 da Lei 38/2003 xeral de subvencións. Completada a documentación e emitido o informe-proposta favorable ao pagamento, o expediente será remitido ao órgano interventor, para o efecto de que se emita o preceptivo informe de fiscalización previo á aprobación da xustificación e pagamento. Producirase o reintegro ou a perda do dereito ao cobro total ou parcial da subvención no suposto de: · Falta de xustificación ou xustificación insuficiente. · Falta de achega da documentación requirida. · Demais causas establecidas no artigo 37 da Lei 38/2003, do 17 de novembro, xeral de subvencións.9.4. Consideracións xerais. · As subvencións aboaranse despois da xustificación dos gastos, que deberán axustarse aos conceptos aprobados na concesión definitiva e que figurarán en cada expediente de solicitude. · O coeficiente de financiamento defínese como o cociente entre o importe da subvención solicitada e o importe do orzamento de gastos presentado. · O orzamento subvencionado para xustificar será o resultado de dividir o importe da subvención concedida polo coeficiente de financiamento. · En todo caso, o importe da subvención que se ha aboar non pode ser de tal contía que, en concorrencia con outras subvencións ou axudas de administracións públicas ou de entidades privadas máis os ingresos derivados da actividade ou investimento superen o custo da dita actividade ou investimento. · Para a valoración do cumprimento da finalidade básica da subvención, terase en conta o seguinte:  No caso de que se xustifique gasto por un importe igual ou superior ao orzamento subvencionado para xustificar, aboarase a totalidade da subvención.  No caso de que se xustifique gasto inferior ao 100% e igual ou superior ao 50% do orzamento subvencionado para xustificar, aboarase a parte proporcional da subvención.  No caso de que se xustifique gasto inferior ao 50% do orzamento subvencionado para xustificar, non se considerará cumprida a finalidade básica da subvención, polo que non se aboará cantidade ningunha. · A entidade beneficiaria deberá pagar aos provedores de bens e servizos, así como as persoas traballadoras, mediante transferencia bancaria, cheque nominativo, cargo, ingreso en conta ou calquera outra modalidade de pagamento bancario, sempre que en todo caso quede identificada a entidade ordenante (perceptora da subvención), a persoa/entidade beneficiaria (provedora do ben, servizo ou persoas traballadoras), o concepto, o importe e a data de pago. Non obstante, para os gastos que non excedan de 150 € admitiranse os pagamentos en metálico. O pago dos seus gastos xustificativos deberá realizarse antes de que transcorra un mes contado a partir da percepción da subvención. No caso contrario, o dito gasto considerarase como non válido para efectos de xustificación da subvención Gastos subvencionables · Só se considerarán gastos subvencionables os que resulten imputables contablemente a algún dos conceptos fixados no orzamento que se tomou en consideración no acto de concesión da subvención sempre que resulten estritamente necesarios para executar o proxecto ou actividade subvencionada e se devindicaran no prazo establecido na convocatoria. · As bases específicas desta convocatoria detallan as contas e a descrición dos gastos que se consideran subvencionables nela. O importe do IVE non se considerará gasto subvencionable cando sexa susceptible de recuperación ou compensación pola entidade. · A empresa que facture os bens ou servizos debe estar dada de alta na actividade económica correspondente aos bens ou servizos que prové, e recollida no Certificado de situación censual da Axencia Estatal da Administración Tributaria con anterioridade á data de emisión da factura. · O importe do gasto subvencionable non poderá superar o valor razoable segundo as normas contables nin o prezo de mercado. · Non se poderán utilizar intermediarios que se limiten a xestionar a compra ou o servizo aumentando así o prezo final facturado.9.5. Pago. O pago farase efectivo unha vez comprobado o cumprimento dos requisitos indicados nas bases reguladoras e realizarase, con carácter xeral, nun pago único, salvo as excepcións que poidan regular as bases específicas. Logo do preceptivo informe de fiscalización do órgano interventor, ditarase a resolución de aprobación da conta xustificativa ou, se é o caso, de anulación e perda do dereito ao cobro. Emitida resolución de pagamento, a tesourería preparará a orde de transferencia correspondente a prol da conta bancaria designada pola entidade beneficiaria no modelo establecido con carácter xeral para todos os pagamentos pola Deputación. No caso de non estar ao corrente nas súas obrigas coa Facenda Pública, Seguridade Social e Deputación da Coruña, e de que teña xustificado o cumprimento das condicións da subvención, advertirase á entidade beneficiaria de que non se procederá ao pagamento e concederáselle un prazo de tres meses para xustificar que ten regularizada a súa situación; de non achegar xustificación no indicado prazo declararase a perda do dereito á subvención outorgada. O pagamento terá que realizarse no prazo máximo de catro meses desde que a entidade beneficiaria presente completamente a documentación xustificativa. Base 10.–Subcontratación De acordo coa establecido no artigo 27 da Lei 9/2007, do 13 de xuño, de subvencións de Galicia, enténdese que un beneficiario subcontrata cando concerta con terceiros a execución total ou parcial da actividade subvencionada. Queda fóra deste concepto a contratación daqueles gastos en que teña que incorrer o beneficiario para a realización por si mesmo da actividade subvencionada. Para determinar a existencia de subcontratación atenderase ao obxecto social da entidade solicitante. Admitirase a subcontratación para as prestacións de bens e servizos que non poida prover por si mesma a entidade solicitante, ao estaren fóra do seu obxecto social. Non se poderán contratar as ditas prestacións con terceiros intermediarios que se limiten a xestionar a compra ou o servizo sen engadir valor adicional, aumentando así o prezo final facturado. Así mesmo, admitirase a subcontratación co límite máximo do 40 por cento do importe da actividade subvencionada, sumando os importes de todos os subcontratos. En ningún caso o beneficiario poderá concertar a execución total ou parcial das actividades subvencionadas con: · Persoas ou entidades incursas nalgunha das prohibicións do artigo 13 da Lei xeral de subvencións. · Persoas ou entidades que perciban outras subvencións para a realización da actividade obxecto de contratación. · Intermediarios ou asesores nos que os pagos se definan como unha porcentaxe de custo total da operación, a menos que este pago estea xustificado con referencia ao valor de mercado do traballo realizado ou os servizos prestados. · Persoas ou entidades vinculadas co beneficiario, salvo que concorran as circunstancias dispostas na base 11. · Persoas ou entidades solicitantes de axuda ou subvención na mesma convocatoria e programa, que non obteñan subvención por non reunir os requisitos ou non acadar a valoración suficiente. Base 11.–Operacións vinculadas No caso de que o solicitante concerte a execución total ou parcial da actividade obxecto da subvención con persoas físicas ou xurídicas vinculadas á entidade, segundo o disposto no artigo 29.7. d) da Lei xeral de subvencións, no momento da solicitude deberá presentar solicitude de autorización. Considérase que existe vinculación coas persoas físicas e xurídicas nas que concorra algunha das circunstancias establecidas no artigo 68.2 do RD 887/2006 polo que se aproba o Regulamento da lei xeral de subvencións. Para contratar a persoas ou entidades vinculadas co beneficiario, deben cumprirse os seguintes requisitos: 1. Que se obteña a previa autorización expresa da Deputación.2. Que o importe subvencionable non exceda do custo incorrido pola entidade vinculada. A acreditación do custo realizarase na xustificación nos mesmos termos establecidos para a acreditación dos gastos do beneficiario.3. Que a contratación de actividades e servizos con persoas vinculadas non supere o límite máximo do 40 por cento do importe da actividade subvencionada, sumando os importes de todos os contratos con persoas vinculadas. Base 12.–Incumprimentos e sancións O incumprimento dos prazos na presentación das solicitudes de axuda ou da emenda da documentación correspondente, se procede, suporá a exclusión do proceso de valoración para o outorgamento da subvención. Se unha vez transcorrido o prazo de xustificación sinalado na parte específica destas bases sen que a entidade presente a documentación xustificativa, a Unidade Xestora requirirá para que a presente no prazo improrrogable de 15 días desde a notificación, advertíndolle que, noutro caso, perderá o dereito ao cobro, sen prexuízo das responsabilidades dispostas na Lei xeral de subvencións. A presentación da documentación neste prazo excepcional non eximirá á entidade beneficiaria da sanción que lle corresponda segundo a gradación das sancións pecuniarias pola comisión de infraccións leves recollidas na Ordenanza xeral de subvencións e transferencias da Deputación da Coruña vixente. No caso de imposición de sancións e aceptada esta pola beneficiaria, aplicarase a compensación do importe da sanción mediante desconto no mandamento de pago. O procedemento sancionador está regulado no Capítulo VI da Ordenanza xeral de subvencións e transferencias da Deputación da Coruña. Base 13.–Protección de datos persoais Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fun­damentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obriga legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude (https://www.dacoruna. gal/documentacion/impresos-oficiais). 2.–BASES ESPECÍFICAS Base 1.–Obxectivos e réxime xurídico específico 1.1.–Obxectivos. A Deputación da Coruña convoca esta liña de subvencións como parte da súa política de apoio ás manifestacións artísticas, mediante o cofinanciamento dos festivais audiovisuais, musicais e de artes escénicas. O ámbito dos festivais é un dos campos que, no cuantitativo e no cualitativo, máis está a centrar as políticas de fomento da área de Cultura da Deputación da Coruña nos últimos anos, atendendo de forma específica a súa realidade, con liñas de subvencións específicas, criterios claros e transparentes e permanente diálogo coas entidades interlocutoras dos diferentes sectores. Este apoio permitiu que, en catro anos, as cantidades económicas que reciben moitos dos festivais por parte da Deputación se duplicasen ou triplicasen, contribuíndo de forma clara á mellora da calidade das programacións e, sobre todo, á mellora das condicións sociolaborais e organizativas dos eventos subvencionados. Infelizmente esta aposta polo fomento da actividade cultural profesional -que no caso da Deputación da Coruña se puxo tamén en evidencia na Rede Cultural, recuperando e superando a partir de 2015 os niveis orzamentarios previos á crise de 2009- non foi unha aposta que estivese acompañada polo conxunto de axentes e administracións públicas locais e galegas. No contexto actual, para esta Deputación poder manter o nivel de apoio que vén dando aos festivais de artes escénicas, cinema e música da provincia, o futuro esixe avanzar da man dos propios eventos na procura dunha maior estabilidade orzamentaria, dun maior equilibrio nas axudas recibidas por parte das diferentes administracións e dunha comprensión e asunción das problemáticas que presenta a propia evolución do sistema de festivais, que medraron en número e orzamentos nos últimos anos. No ano 2022, nunha realidade social, económica e cultural aínda condicionada pola crise socio-sanitaria da COVID19, a área de Cultura da Deputación da Coruña renova a súa aposta polo apoio ao sector cultural en todas as súas dimensións, e moi especialmente naquelas máis directamente vinculadas á creación de emprego e mantemento de estruturas profesionais e creativas. Igualmente, parece necesario que as entidades e concellos solicitantes teñan en conta o contexto COVID no deseño do seu plan de actividades, e nas datas, formatos e posibilidades reais de desenvolvemento deste. Lingua galega: O Estatuto de Autonomía de Galicia, aprobado en 1981, puxo fin no plano legal á prohibición e discriminación padecida pola lingua galega durante a Ditadura franquista, dispoñendo no seu artigo 5.º que: 1. A lingua propia de Galicia é o galego.2. Os idiomas galego e castelán son oficiais en Galicia e todos teñen o dereito de os coñecer e de os usar.3. Os poderes públicos de Galicia garantirán o uso normal e oficial dos dous idiomas e potenciarán o emprego do galego en todos os planos da vida pública, cultural e informativa, e disporán os medios necesarios para facilitar o seu coñecemento. Pola súa banda, a Lei de Normalización Lingüística, aprobada en 1983, sinala no seu artigo 4.1 que o galego, como lingua propia de Galicia, é a lingua oficial das institucións da comunidade autónoma, da súa administración, da Administración local e das entidades públicas dependentes da comunidade autónoma; no seu artigo 6.1, que os cidadáns teñen dereito ao uso do galego, oralmente e por escrito, nas súas relacións coa Administración pública no ámbito territorial da comunidade autónoma; no seu artigo 6.2, que as actuacións administrativas en Galicia serán válidas e producirán os seus efectos calquera que sexa a lingua oficial empregada; no seu artigo 6.3, que os poderes públicos de Galicia promoverán o uso normal da lingua galega, oralmente e por escrito, nas súas relacións cos cidadáns; e no artigo 10 que os topónimos de Galicia terán como única forma oficial a galega e que lle corresponde á Xunta de Galicia a determinación dos nomes oficiais dos topónimos de Galicia. Finalmente, o artigo 7.1 da Lei 5/1997 da Administración local de Galicia especifica que o galego, como lingua propia de Galicia, tamén o é da súa Administración local. Ademais, detalla que as convocatorias de sesións, ordes do día, mocións, votos particulares, propostas de acordo, resolucións nas comisións informativas, actas, notificacións, recursos, escrituras públicas, comparecencias xudiciais e todos os actos de carácter público ou administrativo que se realicen por escrito en nome das corporacións locais se redactarán en lingua galega. Pola súa parte, desde o ano 2017 esta Deputación conta cunha Ordenanza de usos da lingua galega que define o marco lingüístico de funcionamento interno e os criterios que rexen neste aspecto. A pesar do recollido no devandito marco legal, a evolución do contexto cultural e a carencia de políticas de apoio á lingua galega no plano social e educativo nas últimas décadas fai que, como sinalan todos os datos dos estudos científicos realizados ao respecto, a lingua galega continúe hoxe a vivir unha situación de evidente desigualdade social, e que a produción cultural, científica e comercial realizada en lingua galega atope grandes dificultades para se poder desenvolver en normalidade no noso propio país. A Deputación convocante desta liña de subvencións e consciente desta realidade, considera que as administracións públicas galegas temos a obriga legal e o deber político de garantir que non se produzan discriminacións nin desigualdades, sexan estas da natureza que sexan, e dentro delas tampouco as que se dan nos usos lingüísticos. O ámbito público debe ser exemplar no seu esforzo e compromiso para facer posible en Galicia o que hoxe claramente non o é: poder vivir con normalidade en galego, en todos os campos da vida social, cultural e económica. Para logralo, son fundamentais as políticas públicas que apoien claramente a diversidade cultural e garantan o dereito á produción e ao acceso cultural no noso idioma. Non existe liberdade de uso e de escolla lingüística se antes non houber garantía do coñecemento real das linguas e da posibilidade certa do seu uso en todos os ámbitos. Do mesmo xeito, non desenvolver políticas de apoio á lingua galega supón contribuír, por abandono activo de responsabilidade pública, á súa minoración social e á continuidade e agravamento da desigualdade hoxe existente. Os eventos culturais e a Axenda 2030 En setembro de 2015 a Asamblea Xeral da ONU adopta a Axenda 2030 para o Desenvolvemento Sustentable, un plan de acción a favor das persoas, do planeta e da prosperidade, aprobada por 193 países e na que se recoñece que o maior desafío global é a erradicación da pobreza e, que sen acadalo, non pode haber desenvolvemento sustentable. A Axenda 2030 converte a década na que vivimos na década da acción e establece 17 Obxectivos de Desenvolvemento Sustentable (ODS) con 169 metas de carácter integrado e indivisible que abranguen os ámbitos económico, social e ambiental. O alcance da Axenda 2030 require da transversalidade de políticas e estratexias, así como das alianzas público-privadas para a consecución de obxectivos. A responsabilidade das diferentes administracións públicas tradúcese no impulso de marcos normativos para a implementación da axenda, na mobilización de recursos e na posta en marcha de liñas de acción que impliquen á cidadanía no seu conxunto. En 2018 o Estado español presenta o seu plan de acción perante a ONU tras crear un ano antes o Grupo de Alto Nivel para a Axenda 2030 (GAN), aprobando unha proposición non de lei a finais dese ano e promovendo en 2018 o Alto Comisionado para a Axenda 2030. A administración autonómica galega crea en 2019, a través do DECRETO 142/2019, de 31 de outubro, a Comisión interdepartamental para o seguimento da Axenda 2030 en Galicia, adscrita á Conselleria de Medio Ambiente, Territorio e Vivenda. Así mesmo a Deputación da Coruña, no seu Plan Estratéxico de Subvencións 2020-2022, establece que na planificación da actuación de fomento provincial tamén deben estar presentes os Obxectivos de Desenvolvemento Sustentable (ODS) incorporados á Axenda 2030. A acción cultural é un factor imprescindible de desenvolvemento para a comunidade, polo seu carácter altamente transformador, creativo e innovador, pola súa contribución ao desenvolvemento das persoas e dos territorios, e pola sua a apropiación e apoio respecto da Axenda 2030. Como parte activa da cultura, as entidades, empresas, artistas, axentes culturais e públicos, están chamados a ter un papel central neste proceso. Os eventos culturais, nomeadamente os festivais, obxecto desta convocatoria, debúxanse como espazos privilexiados para a convivencia, a innovación social, a reflexión e os debates, e o exercicio colectivo da responsabilidade. Son ferramentas, máis se cabe no actual contexto de pandemia, con capacidade para transformar territorios, crear redes, promover talentos, experimentar procesos de innovación, impulsar a concienciación, e contribuír ao benestar comunitario. O Programa das Nacións Unidas para o Medio Ambiente define un evento sustentable como aquel evento deseñado, organizado e desenvolvido de maneira que se minimicen os potenciais impactos negativos ambientais e que deixe un legado beneficioso para a comunidade anfitrioa e todos os axentes involucrados. Unha definición coa que se liga a organización de eventos coas tres dimensións da sustentabilidade: ambiental, social e económica. Desde a Área de Cultura da Deputación da Coruña enténdese que o apoio ao sector cultural ten que articularse cada vez de maneira máis manifesta ao redor dos impactos positivos e do compromiso da acción cultural coa comunidade na que se desenvolve. As liñas de subvencións nesta área deben incorporar de maneira progresiva nos seus criterios de valoración os novos retos e esixencias vinculados aos intereses colectivos e ao enfoque do desenvolvemento sustentable, sen esquecer que isto implica formación, ferramentas e recursos. No horizonte máis próximo semella unha tarefa ineludible á hora de deseñar os eventos culturais garantir a igualdade de xénero e o apoio á contorna local, obter un diagnóstico que permita identificar os grupos de interese asi como as barreiras que impiden a accesibilidade universal dos eventos ou a posta en marcha de procesos de xestión medioambiental. As políticas de fomento da área de Cultura da Deputación, como entidade cofinanciadora dos festivais, non deben cinguirse só a unha función de esixencia senón tamén de diálogo, acompañamento e colaboración no proceso de consecución de eventos que sexan referentes no exercicio da responsabilidade co planeta, coa contorna e cos seus públicos.1.2.–Réxime xurídico específico: · Lei 10/2017, do 27 de decembro, de espectáculos públicos e actividades recreativas de Galicia. Base 2.–Obxecto Para os efectos deste programa, entenderanse por festivais aqueles eventos culturais con identificación e marca propia e recoñecible, programación diversa que aglutine diferentes propostas artísticas, organizado periodicamente, con data de celebración consolidada e orientada á consecución de públicos amplos ao redor dunha proposta de contidos coherente e definida. Esta liña de subvencións diríxese a apoiar economicamente este tipo de eventos, e non as programacións culturais municipais ou aquelas actividades culturais que se dan no marco de eventos gastronómicos, turísticos ou festivos. As programacións municipais son responsabilidade dos propios concellos e as actividades culturais en eventos e festivais de carácter non cultural non son competencia desta Área de Cultura. A modo de exemplo, entendemos como festivais formatos como o Festival de Ortigueira ou a Festa da Carballeira de Zas (música), o FIOT de Carballo ou a Mostra de Teatro de Cariño (artes escénicas) ou os festivais Curtocircuíto ou Chanfaina Lab (audiovisual). Este programa diríxese a aqueles festivais audiovisuais, musicais e escénicos con programación de carácter profesional que se celebren na provincia da Coruña, baixo os seguintes criterios: · Non poderán presentarse á subvención festivais que non teñan un mínimo de 3 edicións xa realizadas con anterioridade á publicación desta convocatoria. · As entidades non poderán presentar máis dunha solicitude de subvención para un festival. · A realización do festival será de exclusiva responsabilidade das entidades, así como as obrigas fiscais e de seguridade social que delas se deriven. · Aqueles festivais que soliciten unha subvención inferior a 10.000 € deberán facelo dentro do programa FO203. O mesmo ocorre cos festivais con programación de carácter non profesional (festivais de teatro escolar, festivais de teatro amador, festivais de música non profesional, etc.) O festival ten que cumprir, como mínimo, para poder optar á subvención, os requisitos seguintes: · Os festivais deberán contar cun plan de sustentabilidade, vinculado aos obxectivos da Axenda 2030, que deberá contemplar medidas e accións no seguintes ámbitos: · Ámbito social (medidas en favor da igualdade de xénero, da inclusión e da accesibilidade, emprego dunha comunicación inclusiva, non discriminatoria e comprometida coa normalización social da lingua galega); · Ámbito medioambiental (medidas para reducir o volume de residuos xerados e a enerxía consumida, medidas para garantir o acceso gratuíto á auga potable, etc.); · Ámbito económico (colaboración con entidades e artistas locais, medición de indicadores económicos, de igualdade de xénero, de consumo enerxético, etc.). · No caso dos festivais audiovisuais, a programación contará cunha sección, como mínimo, para producións galegas en V. O. · No caso dos festivais de música e/ou artes escénicas, do conxunto de artistas programados un 30% das bandas, grupos e/ou compañías deberán ser galegas. · No caso de festivais de artes escénicas, o 50% das obras que utilicen a expresión oral deberán ser en lingua galega. · No caso de festivais musicais, o 25% dos grupos que utilicen a expresión oral en sus actuacións deberán ser en lingua galega. · Toda a sinaléctica, soportes de difusión e contidos divulgativos do festival (web, redes sociais, folletos, cartelería, publicacións.) deberán realizarse en lingua galega, sen que iso exclúa a posibilidade de incluíren tamén outras linguas O incumprimento dalgún destes requisitos levará parella a perda da subvención concedida. Unicamente serán obxecto de axuda os gastos de carácter corrente, en ningún caso bens inventariables Ámbito temporal: As actividades obxecto deste programa deben realizarse no período comprendido entre o 1 de xaneiro e o 31 de decembro de 2022. Base 3.–Gastos subvencionables 3.1.–Subvencionaranse unicamente os seguintes conceptos: A) Desenvolvemento de actividades, que inclúe: · Os materiais funxibles precisos para a realización da actividade · Os arrendamentos e canons, tanto de recintos como de equipos necesarios para a realización do festival, excluído o arrendamento do local social da entidade. · As contratacións externas de servizos · O transporte necesario para a realización das actividades · Os gastos de seguros necesarios no momento do festival e unicamente para o seu período · A difusión das actividades (cartelería, materiais de imprenta, publicidade en medios, etc.) · Edición e publicación de libros, catálogos e outros soportes B) Soldos e salarios e Seguridade Social do persoal contratado pola entidade para a realización das actividades. Consideracións con respecto aos gastos subvencionables: · No caso dos soldos e salarios e seguridade social, unicamente se terán en conta os do persoal contratado para as actividades directamente relacionadas coa organización do festival, computados desde seis meses antes da data de apertura do evento ata un mes despois da data de clausura deste, sempre que estean comprendidos dentro do período subvencionable. Indicarase para cada traballador/a e mes o importe bruto da nómina (na conta 640) xustificando mediante as nóminas correspondentes e o seu xustificante de pago. O importe da Seguridade Social con cargo á entidade (na conta 642) xustificado mediante o informe de “Cálculos globais do/a traballador/a”. · Na conta 607 “Traballos realizados por outras empresas” inclúense: – Traballos do proxecto encargados a outras empresas – Os gastos de manutención ou aloxamento do persoal externo á entidade solicitante necesarios para a realización da actividade.3.2.–Actividades ou gastos excluídos: • Os festivais, mostras e encontros de música coral, bandas de música popular e bandas de música e baile tradicional galego. • As actuacións de agrupacións artísticas incluídas na Rede Cultural da Deputación. • Os gastos de carácter xeral da entidade (persoal e gastos correntes), salvo naqueles casos nos que se xustifique, mediante declaración do/a representante legal, que os ditos gastos se derivan unicamente da execución da actividade, en cuxo caso terán a consideración de gastos directos; nestes casos, estes gastos deberán especificarse motivadamente no orzamento. • Os gastos de desprazamento, manutención e aloxamento, salvo que estean vinculados directamente á realización do festival. Estes gastos deberán especificarse motivadamente no orzamento. • As actividades deportivas e de tempo libre, de promoción económica, de servizos sociais e de turismo. Base 4.–Compatibilidades e exclusións As subvencións deste programa son compatibles con outras subvencións, axudas, ingresos ou recursos para a mesma finalidade, procedentes de calquera outra administración ou ente público ou privado, nacional, da Unión Europea ou de organismos internacionais. As entidades que opten por este programa poderán tamén obter subvención nos seguintes programas: · FO200: Programa de subvencións a fundacións e a entidades sen fins de lucro da provincia da Coruña titulares de museos, centros de interpretación ou bibliotecas, para o desenvolvemento de actividades culturais durante o ano 2022. · FO203: Programa de subvencións a entidades sen ánimo de lucro para realizar actividades culturais durante o ano 2022. · FO204: Programa de subvencións a entidades sen ánimo de lucro para realizar investimentos culturais durante o ano 2022. Base 5.–Entidades solicitantes Poderán acceder a estas axudas as entidades sen fin de lucro domiciliadas en Galicia que sexan as organizadoras do festival para o que se solicita subvención e que este se desenvolva dentro do territorio da provincia da Coruña. No caso das Fundacións, quedan excluídas as Fundacións con sede na provincia da Coruña que teñan a consideración de medios propios e instrumentais da administración autonómica ou estatal. Entidades excluídas: · As corais polifónicas, bandas de música populares, entidades de música e baile tradicional galego e formacións musicais de grande formato da provincia da Coruña (que teñen o programa específico FO213). · Persoas ou entidades que foran sancionadas ou condenadas por resolución administrativa ou sentenza firme pola comisión de condutas discriminatorias nos termos dispostos na Lei orgánica 3/2007, do 22 de marzo, para a igualdade efectiva entre mulleres e homes, na Lei orgánica 1/2004, do 28 de decembro, de medidas de protección integral contra a violencia de xénero, así como no Decreto lexislativo 2/2015, do 12 de febreiro, polo que se aprobou o Texto refundido das disposicións legais da Comunidade Autónoma de Galicia en materia de igualdade. · Persoas ou entidades que utilicen na súa actividade linguaxe sexista ou empreguen a imaxe da muller como reclamo ou connotacións de tipo sexual ou denigrante segundo o disposto no Decreto lexislativo 2/2015, do 12 de febreiro Base 6.–Compromisos e obrigas específicas 6.1.–Compromisos coa Deputación. A entidade comprométese a: – Comunicar por escrito á área de Cultura da Deputación da Coruña o acto de presentación do festival, para que esta poida estar representada nel a través da persoa que se designe para este efecto. – Facer mención expresa nos materiais do festival (catálogos, vídeos, publicacións, programa de man.) da colaboración económica da Área de Cultura da Deputación da Coruña para facer posíbel o desenvolvemento deste. – No caso dos festivais audiovisuais, a emisión dun clip promocional de apoio á cultura galega realizado pola Deputación da Coruña, que será facilitado pola área de Cultura aos festivais subvencionados.6.2.–Lingua galega. Non se subvencionarán festivais que exclúan a lingua galega en calquera das súas actividades, materiais ou contidos. Todas as actividades e materiais de comunicación, divulgación e desenvolvemento do festival deberán ter como lingua vehicular a lingua galega, sen prexuízo de que tamén poidan incluír outras linguas. A sinaléctica, soportes de difusión e todos os contidos divulgativos da entidade e do seu espazo ou sede (web, redes sociais, folletos, cartelería, publicacións.) deben estar en lingua galega, sen que isto exclúa a posibilidade de que tamén estea noutras.6.3. Redes sociais. Na difusión en redes sociais das actividades vinculadas aos festivais subvencionados por esta convocatoria, as entidades deberán vincular ou citar nos contidos de difusión os perfís da área de Cultura da Deputación da Coruña: en twitter @DACCultura e en facebook o perfil facebook. com/Culturadac. A comprobación do incumprimento dos puntos anteriores no desenvolvemento das actividades subvencionadas suporá a perda automática da subvención e a obriga de reembolso desta. A comprobación do incumprimento dos puntos anteriores no desenvolvemento das actividades subvencionadas suporá a perda automática da subvención e a obriga de reembolso desta. Base 7.–Valoración das solicitudes e concesión A concesión das subvencións realizarase mediante réxime de concorrencia competitiva e será aprobada por resolución da presidencia, polo procedemento de concesión provisional/definitiva regulado nas bases xerais destas axudas. A cantidade que se concederá será a suma agregada dos diferentes criterios e as súas respectivas ponderacións, tendo en conta os límites máximos e mínimos cuantitativos e porcentuais establecidos, así como o redondeo ao céntimo das cantidades resultantes. A selección das peticións e a contía das subvencións determinarase despois da consideración dos proxectos, de acordo cos baremos establecidos nesta convocatoria. Esta cantidade en ningún caso poderá superar os 50.000 €. Para a revisión das solicitudes, o baremo e puntuación destas crearase unha comisión técnica, que estará composta por tres persoas expertas e de recoñecida traxectoria no ámbito cultural obxecto desta convocatoria, que non teñan relación con ningún dos solicitantes nin relación directa cos proxectos que se poidan presentar. Esta comisión poderá propoñer a exclusión de solicitudes por inadecuación argumentada destas ou falta de calidade mínima dos proxectos para os que se solicita a axuda. A entidade deberá completar todos os apartados dos modelos da Memoria e do Dossier, para posibilitar a adecuada valoración das solicitudes. Non se terán en conta para o baremo -nin se fará requirimento deles- aqueles aspectos do Dossier e da Memoria non acreditados ou non informados debidamente pola entidade solicitante. A. FESTIVAIS AUDIOVISUAIS VALORACIÓN DIRECTA DE DATOS: ata 70 puntos Valoraranse os seguintes aspectos: A1. Traxectoria do festival, ata 10 puntos. · Máis de 5 anos de traxectoria, 2´5 puntos. · Máis de 10 anos de traxectoria, 5 puntos. · Máis de 15 anos de traxectoria, 7´5 puntos. · Máis de 20 anos de traxectoria, 10 puntos. A2. Valoración da edición anterior: ata 30 puntos. Pola situación extraordinaria derivada da pandemia COVID, de forma extraordinaria nesta convocatoria os festivais poderán escoller presentar, como edición anterior, a que consideren entre as realizadas en 2019, 2020 ou 2021. – Presenza de obras cinematográficas de fóra de Galicia na edición anterior: ata 5 puntos. Relación de filmes ou pezas audiovisuais de fóra de Galicia exhibidas no festival. Indíquese o título, director/a e país de cada unha delas. Concederase 0,25 puntos por cada obra. – Actividades complementarias na edición anterior: ata 5 puntos. Relación de actividades formativas, educativas e complementarias (encontros profesionais, conferencias.) desenvolvidas na edición anterior, con explicación sintética de cada unha delas.0,25 puntos por cada unha. – Esforzo de difusión e impacto social do festival na edición anterior: ata 5 puntos. · Web e RRSS. · 1 punto por contar con páxina web propia actualizada, 2 puntos caso desta páxina web ter dominio. gal como dominio principal. Presentarase enlace directo. · 1 punto se o festival ten perfís actualizados e funcionando con normalidade en cando menos 2 redes sociais diferentes. Presentaranse enlaces directos. · Catálogo físico do festival na edición anterior. Enténdese por catálogo unha publicación que achegue información completa das actividades e oferta cultural do festival, formas de acceso, actividades complementarias, etc. A efectos de comprobación presentarase PDF da publicación ou enlace dixital a esta: ata 1 punto. · Contidos promocionais e divulgativos do festival realizados en formato audiovisual na edición anterior: ata 1 punto. Presentarase enlace directo. – Esforzo de autofinanciamento do festival na edición anterior: ata 3 puntos. · Relación de actividades do festival con cobro de entrada e ingresos totais por cobro de entrada na edición do ano anterior. Teranse en conta unicamente as vinculadas a espectáculos artísticos (proxección de filmes, concertos, espectáculos escénicos), excluíndose aquelas vinculadas a festas, celebracións gastronómicas ou outros eventos de carácter non especificamente cultural. Ata 2 puntos. · Relación de materiais propios do festival (camisolas, carteis, merchandising.) postos á venda e ingresos totais por venda ao público na edición do ano anterior: ata 1 punto. – Impacto sociolaboral do festival da edición anterior: ata 12 puntos. · O festival contratou equipa/persoal de produción: ata 4 puntos. Indicarase expresamente que persoas, para que funcións e durante canto tempo (en número de horas). · O festival contratou equipa/persoal de prensa e comunicación: ata 4 puntos. Indicarase expresamente que persoas, para que funcións e durante canto tempo (en número de horas). · O festival contratou outros servizos externos, a maiores dos anteriores, para o seu desenvolvemento: ata 4 puntos. Indicarase cales e para que funcións. A3. Valoración da edición para a que se solicita axuda: ata 30 puntos. · Apoio ao sector audiovisual galego: ata 10 puntos. Indicarase relación de producións con V. O. en galego: mínimo de tres producións: 3 puntos.1 punto por cada unha a maiores, ata un máximo de 10 puntos. Indicarase nome da peza audiovisual que se vai proxectar, do seu director/a e do lugar previsto para a proxección. · Apoio á dobraxe e ao subtitulado en lingua galega: ata 3 puntos. Indicarase relación de filmes non galegos que se van proxectar con subtitulado ou dobraxe á lingua galega: 1 punto por filme, ata un máximo de 3. · Produción propia do festival: ata 3 puntos. Indicarase relación dos libros e/ou filmes a editar polo festival, en formato dixital ou físico, na edición de 2022: 1 punto por título. Indicarase nome, sinopse, autor/a de cada un e sistema previsto para a súa distribución e chegada aos públicos. · Programas de cooperación con outros eventos a nivel estatal e internacional: ata 4 puntos. Indicarase relación dos eventos e entidades de fóra de Galicia cos que o festival colabora na súa edición de 2022: 1 punto por cada evento ou entidade colaboradora. · Viabilidade económica do proxecto: ata 10 puntos. Indicarase e valorarase a porcentaxe de subvención solicitada con respecto ao orzamento global (con IVE) do proxecto. A4. VALORACIÓN DA COMISIÓN TÉCNICA: ata 30 puntos, a través de informe técnico de valoración da calidade e interese do festival e da proposta para 2022, no que se teñen en conta os seguintes aspectos: · Valoración da traxectoria histórica do festival: ata 5 puntos asignados tendo en conta: a natureza do festival, a traxectoria e a incidencia dentro do panorama audiovisual galego e estatal. · Valoración do perfil do festival e do seu interese cultural: ata 5 puntos, asignados tendo en conta a singularidade do festival e a súa especialización e diferenciación con respecto a outros certames, pola contribución que supoña a un mapa galego de festivais diversificado, plural e con diferentes tipos de contidos e discursos. · Calidade da programación proposta para 2022: ata 10 puntos asignados segundo o interese do proxecto en relación coa temática e coa especialización e diferenciación con outros certames audiovisuais do panorama galego e estatal. · Plan de comunicación do evento en 2022: ata 5 puntos; valoraranse a estratexia, a amplitude de medios ao que vai dirixido e o período de tempo dedicado á execución do plan. · Compromiso coa Axenda 2030: ata 5 puntos, a través da valoración do plan de sustentabilidade. Para a súa valoración a Comisión de Valoración Técnica terá acceso, ademais de á Memoria de Actividades, aos documentos do Dossier da edición anterior, do Dossier de prensa e do Orzamento. Quedarán excluídos das subvencións aqueles festivais que non acaden un mínimo de 30 puntos no conxunto dos catro apartados de valoración, dos que, polo menos, 10 puntos corresponderán ao apartado A.4. B. FESTIVAIS ARTES ESCÉNICAS E MUSICAIS VALORACIÓN DIRECTA DE DATOS: ata 70 puntos Valoraranse os seguintes aspectos: B1. Traxectoria do festival, ata 10 puntos. · Máis de 5 anos de traxectoria, 2´5 puntos. · Máis de 10 anos de traxectoria, 5 puntos. · Máis de 15 anos de traxectoria, 7´5 puntos. · Máis de 20 anos de traxectoria, 10 puntos. B2. Valoración da edición anterior: ata 30 puntos – Orzamento do festival na edición anterior: ata 5 puntos. Indicarase o orzamento co que contou o festival a valorarase de acordo co seguinte: · Menos de 15.000 euros, 1 punto · Entre 15.000 e 30.000 euros, 2´5 puntos · Máis de 30.000 euros, 5 puntos – Actividades complementarias na edición anterior: ata 5 puntos. Relación de actividades formativas, educativas e complementarias (encontros profesionais, conferencias.) desenvolvidas na edición anterior, con explicación sintética de cada unha delas, indicando datas de celebración, lugar, contidos e natureza das actividades.0,5 puntos por cada unha. – Esforzo de difusión e impacto social do festival na edición anterior: ata 5 puntos. · Web e RRSS. · 1 punto por contar con páxina web propia actualizada, 2 puntos caso desta páxina web ter dominio. gal como dominio principal. Presentarase enlace directo. · 1 punto se o festival ten perfís actualizados e funcionando con normalidade en cando menos 2 redes sociais diferentes. Presentaranse enlaces directos. · Catálogo físico do festival na edición anterior. Enténdese por catálogo unha publicación que achegue información completa das actividades e oferta cultural do festival, formas de acceso, actividades complementarias, etc. Para os efectos de comprobación presentarase PDF da publicación ou enlace dixital a esta: ata 1 punto. · Contidos promocionais e divulgativos do festival realizados en formato audiovisual na edición anterior: ata 1 punto. Presentarase enlace directo. – Esforzo de autofinanciamento do festival na edición anterior: ata 3 puntos. · Relación de actividades do festival con cobro de entrada e ingresos totais por cobro de entrada na edición do ano anterior. Teranse en conta unicamente as vinculadas a espectáculos artísticos (proxección de filmes, concertos, espectáculos escénicos), excluíndose aquelas vinculadas a festas, celebracións gastronómicas ou outros eventos de carácter non especificamente cultural. Ata 2 puntos. Só se valorará no caso dos festivais que teñan incluído este concepto na xustificación da subvención do ano anterior. · Relación de materiais propios do festival (camisolas, carteis, merchandising.) postos á venda e ingresos totais por venda ao público na edición do ano anterior: 1 punto. Só se valorará no caso dos festivais que teñan incluído este concepto na xustificación da subvención do ano anterior. – Impacto sociolaboral do festival da edición anterior: ata 12 puntos. · O festival contratou equipa/persoal de produción: ata 4 puntos. Indicarase expresamente que persoas, para que funcións e durante canto tempo (en número de horas). · O festival contratou equipa/persoal de prensa e comunicación: ata 4 puntos. Indicarase expresamente que persoas, para que funcións e durante canto tempo (en número de horas). · O festival contratou outros servizos externos, a maiores dos anteriores, para o seu desenvolvemento: ata 4 puntos. Indicarase cales e para que funcións. B3. Valoración da edición para a que se solicita axuda: ata 30 puntos – Apoio ao sector musical e escénico galego. Ata 8 puntos. Relación de bandas/grupos/compañías galegas que van estar no festival: 1 punto por cada un a maiores do mínimo esixido na convocatoria (ver base 2). Indicarase a relación completa de artistas galegos presentes no festival e con cantos deles se cumpre o mínimo esixido polas bases. – Cooperación e impacto territorial e sociocultural: ata 5 puntos. O festival colabora nalgunha das súas seccións con entidades sen fins de lucro de carácter social (cooperación internacional, asistencial, educativo, medioambiental, de promoción da lingua galega, en favor da igualdade de xénero, etc.). Indicarase relación completa de cales e o obxecto da colaboración.0,5 puntos por entidade. – Apoio á creación e produción de novos contidos: ata 5 puntos. O festival publicará libros, discos ou produce contidos escénicos ou audiovisuais de carácter creativo (non publicitario) vinculados á súa edición de 2022. Indicarase a relación completa de cales, indicando título, autor/a e sinopse dos contidos.2 puntos por título. – Viabilidade económica do proxecto: ata 12 puntos; valorarase a porcentaxe de subvención solicitada con respecto ao orzamento global (con IVE) do proxecto. B4. VALORACIÓN DA COMISIÓN TÉCNICA: ata 30 puntos, a través de informe técnico de valoración da calidade e interese do festival e da proposta para 2022, no que se teñen en conta os seguintes aspectos: · Valoración da traxectoria histórica do festival: ata 5 puntos asignados tendo en conta: a natureza do festival, a traxectoria e a incidencia dentro do panorama galego e estatal. · Valoración do perfil do festival e do seu interese cultural: ata 5 puntos, asignados tendo en conta a singularidade do festival e a súa especialización e diferenciación con respecto a outros certames, pola contribución que supoña a un mapa galego de festivais diversificado, plural e con diferentes tipos de contidos e discursos. · Calidade da programación proposta para 2022: ata 10 puntos asignados segundo o interese do proxecto de programación en relación coa calidade dos artistas e propostas seleccionadas, a coherencia coa especialización e natureza do festival, o interese cultural do festival para o sistema cultural galego, o impacto previsíbel en relación aos públicos destinatarios. · Plan de comunicación do evento en 2022: ata 5 puntos; valoraranse a estratexia, a amplitude de medios ao que vai dirixido e o período de tempo dedicado á execución do plan. · Compromiso coa Axenda 2030: ata 5 puntos, a través da valoración do plan de sustentabilidade. Para a súa valoración a Comisión de Valoración Técnica terá acceso, ademais de á Memoria de Actividades, aos documentos do Dossier da edición anterior, do Dossier de prensa e do Orzamento. Quedarán excluídos das subvencións aqueles festivais que non acaden un mínimo de 30 puntos no conxunto dos catro apartados de valoración, dos que, polo menos, 10 puntos corresponderán ao apartado B.4. Base 8.–Prazo de xustificación A xustificación poderá presentarse a partir do día seguinte á publicación da resolución de concesión definitiva das subvencións no BOP. O prazo para a xustificación das subvencións rematará o día 31 de marzo de 2023, ás 14:00 horas. Disposición adicional primeira A presentación dunha solicitude de subvención supón a aceptación das correspondentes bases reguladoras. Disposición adicional segunda En ningún caso a presente convocatoria xerará dereito a favor das entidades solicitantes mentres non se dean as condicións orzamentarias, procedementais e xurídicas de aplicación.3.–ANEXO DOCUMENTACIÓN ANEXO I.–Documentación da solicitude Documentación xeral · Declaración de estar legalmente constituída antes de presentar a solicitude, de dispor de estatutos debidamente inscritos no rexistro público correspondente e adaptados á lexislación vixente. · Certificación do acordo de solicitude e do nomeamento da persoa representante para a relación coa Deputación · Acreditación da delegación da Presidencia ou persoa en quen delegue na que se especifique o alcance desta delegación. · Solicitude de autorización, se procede, en caso de que a persoa solicitante concerte a execución total ou parcial da actividade ou proxecto subvencionado con persoas físicas ou xurídicas vinculadas á entidade, (segundo o disposto no artigo 29.7, d, da Lei xeral de subvencións e artigo 68 do Regulamento desta Lei aprobado por RD 887/20016, do 21 de xullo) · No caso de que algunha das actividades que execute a entidade solicitante implique o contacto habitual con menores de idade, certificación de que comprobou que o persoal ao seu cargo non foi condenado por sentenza firme por ningún delito contra a liberdade e indemnidade sexual, que inclúe a agresión e abuso sexual, acoso sexual, exhibicionismo e provocación sexual, prostitución e explotación sexual e corrupción de menores, así como trata de seres humanos. Igualmente, para o persoal que se incorpore con posterioridade ás actividades subvencionadas, compromiso de facer a comprobación a que se refire este apartado. · No caso de que a realización das actividades non implique o contacto habitual con menores de idade, deberán achegar unha certificación da entidade neste senso. · No caso de asociacións, certificación do número de socios/as da entidade. · Autorización á Deputación para obter as certificacións das administracións tributarias correspondentes e da Tesourería da Seguridade Social nas que se acredite que a entidade está ao corrente nas súas obrigas tributarias e coa Seguridade Social no momento de recoñecer as obrigas e ordenar os pagamentos das subvencións. · Declaración de que non presenta máis dunha solicitude por entidade na mesma convocatoria. · Declaración de non estar incursa en ningunha das prohibicións establecidas no artigo 10 da Lei 9/2007, do 13 de xuño, de subvencións de Galicia. · Declaración do emprego da lingua galega na presentación, desenvolvemento e difusión social do proxecto. Documentación específica: 1.–Dossier informativo da entidade solicitante As entidades presentarán un Dossier Informativo que conterá os seguintes aspectos: a) Nome completo e logotipo do festival b) Ano da primeira edición e número de anos en funcionamento c) Natureza artística do festival, obxectivos e finalidade coa que se puxo en marcha e se desenvolve d) Persoa ou persoas directoras/responsábeis da dirección e organización do festival e) Sede do festival f) Públicos aos que se dirixe g) Enlace directo á páxina web e redes sociais h) Orzamentos totais das últimas tres edicións i) Apoios económicos recibidos de administracións e/ou patrocinadores privados na última edición 2. Memoria de actividades As entidades solicitantes presentarán unha Memoria de actividades na que se informará da edición inmediatamente anterior e da edición para a que se solicita subvención. Pola situación extraordinaria derivada da pandemia COVID, de forma extraordinaria nesta convocatoria os festivais poderán escoller presentar, como edición anterior, a realizada en 2019, en 2020 ou en 2021. Seguindo directamente o esquema de valoración das solicitudes indicado na base 7 da parte específica desta convocatoria, a Memoria de actividades incluirá os seguintes documentos: 2.1.–Memoria da edición do festival inmediatamente anterior (2019, 2020, 2021) á edición que se presenta á subvención, que conterá todos os aspectos que se valorarán segundo o establecido na base 7 da parte específica. Esta memoria achegarase cunha declaración responsable sobre a veracidade da información, que a Deputación da Coruña poderá comprobar en calquera momento.2.2.–Memoria completa e detallada do proxecto para o cal se solicita a subvención, na que se indicará o cumprimento dos requisitos da base 2 específica e todos os aspectos que se valorarán segundo o establecido na base 7 específica.2.3.–Dossier de prensa da edición dos tres últimos festivais inmediatamente anteriores á edición que se presenta á subvención.2.4.–Plan de sustentabilidade do festival, vinculado aos obxectivos da Axenda 2030, tal e como se indica na base 2 das bases específicas da convocatoria.3. Memoria económica e orzamento. A entidade solicitante presentarán neste apartado unha memoria económica que incluirá: 3.1.–Orzamento completo e detallado do gasto subvencionable, no cal figuren todos os gastos subvencionables e a previsión de ingresos. A memoria incluirá o orzamento desagregado, con e sen IVE.3.2.–Importe da subvención solicitada, que poderá acadar o 70 % do orzamento de gastos, sendo o límite máximo de 50.000,00 €. 3.3.–Declaración doutras subvencións concedidas ou solicitadas para o mesmo obxecto.3.4.–Declaración das fontes de financiamento do proxecto na edición para a que se solicita apoio (achega da entidade solicitante, outros recursos externos para o autofinanciamento). 3.5.–No caso de que se solicite a autorización para concertar a execución total ou parcial das actividades con persoas xurídicas vinculadas, deberán cumprirse os requisitos establecidos no artigo 29.7. d da Lei 38/2003, do 17 de novembro, xeral de subvencións e art.68 do Regulamento, RD 887/06, do 21 de xullo). Tamén deberán indicar a epígrafe na que está inscrita no IAE e achegar a documentación de constitución da entidade para comprobar o seu obxecto social. ANEXO II.–Documentación da xustificación Documentación xeral · Certificación dos gastos realizados. No caso de entidades públicas beneficiarias, este documento terá o carácter de certificación expedida polo órgano responsable da contabilidade; nas restantes entidades deberá asinalo conxuntamente a persoa que exerza as funcións financeiras ou de tesourería e a persoa que exerza a representación legal da entidade respectiva. · Relación detallada de todos os ingresos concedidos por outras administracións públicas ou entidades privadas para o mesmo obxecto, con indicación do seu importe e procedencia, así como dos ingresos propios afectados á actividade subvencionada, ou, pola contra, declaración de non ter outros ingresos públicos ou privados para o mesmo obxecto. No caso de entidades públicas beneficiarias, este documento deberá ter o carácter de certificación expedida polo órgano responsable da contabilidade; no caso de persoas beneficiarias privadas, deberán asinalo as persoas que exerzan a responsabilidade de tesourería e a representación legal da entidade. · Declaración de non ter pendente de xustificación ningunha outra axuda da Deputación na que xa rematara o prazo para a presentación de xustificantes · A entidade indicará se está ou non exenta do IVE e se está suxeita á regra de rateo a porcentaxe deducible, xa que só poderá terse en conta o cargo co dito imposto cando sexa soportado pola entidade e na porcentaxe que non fora deducible. · Certificación dos datos bancarios da entidade, segundo o modelo aprobado pola Deputación da Coruña. En caso de que estes datos xa consten no ficheiro de terceiros da Deputación, non resultará preciso achegar este documento · Unha certificación (entidades públicas) ou declaración (persoas privadas) dos medios polos que se lle deu publicidade á subvención concedida, segundo o formato esixido en cada convocatoria, achegando unha proba documental ao respecto. · No caso de que o gasto sexa superior a 15.000 € ( IVE excluído) no caso da prestación de servizos ou subministracións ou superior a 40.000 € (IVE excluído) nos contratos de obras, nos termos do artigo 31.3. da Lei 38/2003, do 17 de novembro, xeral de subvencións, conforme co disposto na Lei galega 12/2011, do 26 de decembro, de medidas fiscais e administrativas, deberá achegar os tres orzamentos solicitados, e a motivación da contratación da empresa seleccionada. Documentación específica · Memoria das actividades realizadas na anualidade, que conterá como mínimo os seguintes aspectos: actividades desenvoltas, temporalización, ámbito territorial, cuantificación e perfil dos participantes, resultados obtidos. · No suposto de que a subvención se xustifique con gastos de persoal, indicarase, para cada traballador/a e mes, o importe bruto da nómina e o importe da seguridade social con cargo á entidade. Neste caso, a entidade deberá achegar a correspondente autorización individual asinada por cada traballador/a con salario subvencionado, para a cesión á Deputación da Coruña dos datos persoais relacionados co seu contrato de traballo. · Acreditación da inclusión do logotipo da Deputación e uso da lingua galega nos soportes de difusión das actividades subvencionadas e da obriga de incluír en lugar visible e na súa páxina web a imaxe corporativa da Deputación da Coruña. A Coruña, 21 de febreiro de 2022. O presidente O secretario accidental Valentín González Formoso Miguel Iglesias Martínez